আদনান জানুজাজ

আদনান জানুজাজ (; জন্ম: ৫ ফেব্রুয়ারি ১৯৯৪) হলেন একজন বেলজীয় পেশাদার ফুটবল খেলোয়াড়।<ref name="Barclays Premier League Squad Numbers 2013/14"></ref> তিনি বর্তমানে স্পেনীয় ক্লাব সেভিয়া এবং বেলজিয়াম জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত ডান পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে বাম পার্শ্বীয় আক্রমণভাগের খেলোয়াড় অথবা আক্রমণাত্মক মধ্যমাঠের খেলোয়াড় হিসেবে খেলেন।
আদনান ২০১৪ সালে বেলজিয়ামের হয়ে আন্তর্জাতিক পর্যায়ে অভিষেক করেছেন; বেলজিয়ামের জার্সি গায়ে তিনি এপর্যন্ত ১৫ ম্যাচে ১টি গোল করেছেন।
আদনান জানুজাজ ১৯৯৪ সালের ৫ই ফেব্রুয়ারি তারিখে বেলজিয়ামের ব্রাসেলসে জন্মগ্রহণ করেছেন এবং সেখানেই তার শৈশব অতিবাহিত করেছেন। তার জন্মের দুই বছর পূর্বে তার বাবা যুগোস্লভেকিয়া সেনাবাহিনীতে নিয়োগ অব্যাহতি পাওয়ার পর তার পরিবার ব্রাসেলসে স্থানান্তরিত হয়েছিল। জানুজাজের চাচা জানুজ এবং সেমসেদিন কসোভো লিবারেশন আর্মির সদস্য ছিলেন, যারা কসোভোর স্বাধীনতার জন্য যুদ্ধ করছিলেন। আলবেনীয় জাতীয়তাবাদ দমনপরিকল্পনায় যুক্ত থাকার অভিযোগে তার মায়ের পরিবারকে তুরস্ক পাঠিয়ে দেয়া হয়েছিল। ২০০৮ সালে কসোভোর স্বাধীনতা ঘোষণার পর থেকে জানুজাজ প্রতি বছর তার পরিবারের বাকি সদস্যদের সাথে দেখা করার জন্য কসোভো যান।
জানুজাজ ব্রাসেলসের যুব পর্যায়ের হয়ে খেলার মাধ্যমে তার ফুটবল খেলোয়াড়ী জীবন শুরু করেছেন। ২০০৫ সালে ১০ বছর বয়সে আন্ডারলেখটে যোগডান করেছেন। ব্রাসেলসে একটি স্কিল সেশনে অনবদ্য খেলা প্রদর্শনের পর ২০১১ সালের ১৬ই মার্চ তারিখে ১৬ বছর বয়সে তিনি ম্যানচেস্টার ইউনাইটেডের সাথে চুক্তিবদ্ধ হয়েছেন।
২০১২–১৩ মৌসুমের শেষদিকে ম্যানচেস্টার ইউনাইটেডের ম্যানেজার অ্যালেক্স ফার্গুসন জানুজাজকে প্রথম একাদশে উন্নীত করে তাকে ৪৪ নম্বর জার্সি প্রদান করেছিলেন; তিনি উক্ত মৌসুমে কোন ম্যাচে মাঠে নামেননি। ওয়েস্ট ব্রমউইচ অ্যালবিয়নের বিরুদ্ধে মৌসুমের শেষ ম্যাচে তিনি বদলি খেলোয়াড়ের তালিকায় ছিলেন যদিও তাকে মাঠে নামানো হয়নি। উক্ত মৌসুমে তার কৃতিত্বের জন্য তিনি ম্যানচেস্টার ইউনাইটেড রিসার্ভ প্লেয়ার অফ দ্য ইয়ার পুরস্কার জয়লাভ করেছেন । ২০১৩–১৪ এশিয়া প্রাক মৌসুম সফরের জন্য তাকে প্রথম একাদশে অর্ন্তভুক্ত করা হয়েছিল, যেখানে তিনি সফরের শেষ ম্যাচে হংকংয়ীয় ক্লাব কিতছির বিরুদ্ধে গোল করেছেন। সেভিয়ার বিরুদ্ধে ৩–১ গোলে পরাজিত হওয়ার ম্যাচে তিনি ম্যানচেস্টার ইউনাইটেডের একমাত্র গোলে অ্যাসিস্ট করেছেন।
২০১৩ সালের ১১ই আগস্ট তারিখে, এফএ কমিউনিটি শিল্ডে উইগান অ্যাথলেটিকের বিরুদ্ধে প্রতিযগিতাপুর্ণ ম্যাচে জানুজাজের অভিষেক ঘটে। এই ম্যাচে তিনি খেলার ৬ মিনিট বাকি থাকতে রবিন ফন পার্সির বদলি খেলোয়াড় হিসেবে মাঠে নেমেছিলেন। এর এক মাস পর ক্রিস্টাল প্যালেসের বিরুদ্ধে ৬৮ মিনিটে অ্যাশলি ইয়াংয়ের বদলি খেলোয়াড় হিসেবে প্রিমিয়ার লিগে তার অভিষেক ঘটে, উক্ত ম্যাচে ইউনাইটেড ২–০ গোলে জয়লাভ করেছিল। ২০১৩ সালের ৫ই আগস্ট তারিখে তিনি ইউনাইটেডের হয়ে সান্ডারল্যান্ডের বিরুদ্ধে সর্বপ্রথম প্রথম একাদশের হয়ে মাঠে নামেন এবং উক্ত খেলায় তার ২ গোলের উপর ভিত্তি করে ইউনাইটেড ২–০ গোলে সান্ডারল্যান্ডকে পরাজিত করেছিল। অন্যান্য ক্লাবের দৃষ্টি থেকে তাকে রক্ষা করার জন্য, যারা তাকে যুতসামান্য ক্ষতিপূরণ দিয়ে তাদের দলে নিয়ে যেতে পারতো, ইউনাইটেড কর্তৃপক্ষ ২০১৩ সালের ১৯শে অক্টোবর তারিখে জানুজাজের সাথে ৫ বছর মেয়াদী চুক্তিস্বাক্ষর করেছিল। ২০১৩ সালের ৩রা ডিসেম্বর তারিখে তিনি বিবিসি বর্ষসেরা তরুণ খেলোয়াড়ের পুরস্কারের জন্য মনোনীত হয়েছিলেন; উক্ত সময়ে তিনি ইউনাইটেডের হয়ে মাত্র ১০টি ম্যাচ খেলেছিলেন।
জানুজাজ জন্মসূত্রে ও পাসপোর্টের মাধ্যমে বেলজিয়াম জাতীয় দলের হয়ে, জাতিগতভাবে আলবেনিয়া জাতীয় দলের হয়ে, তার পিতামহের সূত্রে তুরস্ক জাতীয় দল ও কসোভো জাতীয় দলের খেলার যোগ্য। জানুজাজ তার অনেক সাক্ষাৎকারে উল্লেখ করেছেন যে তার বাবা আবেদিন তার হয়ে চূড়ান্ত সিদ্ধান্তটি নিবেন।
২০১৪ সালের ২৬শে মে তারিখে, ২০ বছর, ৩ মাস ও ২১ দিন বয়সে, বাম পায়ে ফুটবল খেলায় পারদর্শী আদনান লুক্সেমবুর্গের বিরুদ্ধে অনুষ্ঠিত প্রীতি ম্যাচে অংশগ্রহণ করার মাধ্যমে আন্তর্জাতিক ফুটবলে বেলজিয়ামের হয়ে অভিষেক করেছেন। উক্ত ম্যাচের ৪৬তম মিনিটে আক্রমণভাগের খেলোয়াড় এদেন আজারের বদলি খেলোয়াড় হিসেবে তিনি মাঠে প্রবেশ করেছিলেন; ম্যাচে তিনি ২০ নম্বর জার্সি পরিধান করে ডান পার্শ্বীয় আক্রমণভাগের খেলোয়াড় হিসেবে খেলেছিলেন। ম্যাচটি বেলজিয়াম ৫–১ গোলের ব্যবধানে জয়লাভ করেছিল। বেলজিয়ামের হয়ে অভিষেকের বছরে আদনান সর্বমোট ৬ ম্যাচে ১টি গোল করেছেন।